અન્ય પૌરાણિક સ્ત્રીઓ ગર્ભ ધારણ માટે કંઈ પણ કરી છૂટતી. પદ્મપુરાણમાં એક સ્ત્રીએ પાર્વતીને પ્રાર્થના કરી હતી કે, ‘જો હું ગર્ભિણી થઈશ તો આપને સંતુષ્ટ કરીશ. છ રસવાળાં ભોજનથી, ધૂપ, દીપ, માળા, નૃત્ય-વાદનથી વાજિંત્રોમાંથી નીકળતાં ગીતોથી તેમ જ અનેક પ્રકારનાં વિલેપનોથી તમને રાજી કરીશ.’ કોશલના સમ્રાટ દિલીપ અને રાણી સુદક્ષિણાએ નંદિની ગાયની સેવા કરીને પુત્ર મેળવ્યો હતો. વિષ્ણુ પુરાણ અને સ્કંદ મહાપુરાણમાં યુવનાશ્વ નામના રાજાએ દીકરો મેળવવા માટે પુત્રેષ્ટિ યજ્ઞ કર્યો હતો. યજ્ઞમાં મંત્રથી પવિત્ર કરેલા જળના કળશને મધ્યરાત્રિ વીત્યા પછી વેદિકાની વચ્ચે મૂકી મુનિઓ સૂઈ ગયા. એવામાં યુવનાશ્વ તરસ્યો થયો. એ અજાણતાં જ પેલા કળશમાંનું મંત્રેલું જળ પી ગયો. પરિણામે તેણે ગર્ભ ધારણ કર્યો. પુત્રને જન્મ આપ્યો. મુનિઓએ કહ્યું, ‘આ પુત્ર કોને ધાવશે? જવાબમાં ઇન્દ્રે કહ્યુંઃ મને ધાવશે – માં-ધાતા. પછી એ કુમારના મોઢામાં ઇન્દ્રે જમણા હાથના અંગૂઠાની પાસેની અમૃતઝરતી પ્રદેશિની આંગળી આપી. એ અમૃત ધાવવાના કારણે યુવનાશ્વનો પુત્ર માંધાતા નામે ઓળખાયો. કોઈ પુરુષે ગર્ભ ધારણ કરીને પુત્રને જન્મ આપ્યો હોય એવી આ એકમાત્ર પૌરાણિક ઘટના છે!